Et dagligt møde på en vestjysk landevej mellem en kvindelig cyklist og en Arla-lastbil deles lige nu flittigt på de sociale medier, hvor opslaget i skrivende stund har fået tæt på 9000 likes. Marianne Elmgren beretter på Arlas Facebook-side, at hun hver dag i lang tid er blevet mødt med blinkende lygter og dytten, når lastbilen kommer hende i møde på strækningen mellem Nymindegab og Oksbøl.

Marianne Elmgren skriver:

”Jeg cykler på arbejde fra Nymindegab til Oksbøl næsten hver morgen - i hvert fald om sommeren - en tur på 30 km og om eftermiddagen tager jeg så turen hjem. Vi begyndte at hilse på hinanden og nu her hvor det er mørkt (kører hjemme fra kl. 0500) så er der ikke noget mere hyggeligt end at møde min Arla bil - på lang afstand sætter han det store blus på, trutter og dytter - jeg bliver simpelthen så glad. Jeg vinker tilbage det bedste jeg har lært og blinker med min pandelampe. Nogle gange er han den eneste bil jeg møder på mine 30 km.”

Hun tilføjer:

”Så her til morgen kunne jeg se en stor lastbil komme imod mig og jeg var klar til at vinke og blinke med min pandelampe, men så stoppede lastbilen og ud steg min Arla-mand - han gik tværs over vejen, ned i grøften for at komme over til mig på cykelstien og stak mig 2 yoghurt. "du skal da have lidt energi til turen"

Tv2.dk har fundet frem til den flinke mælkemand. Han heder Søren Winkel og har kørt med mejeriprodukter på ruten i det vestjyske i 27 år.

- Jeg havde ikke regnet med alt det postyr. Vi har hilst på hinanden hver dag gennem lang tid, men da jeg så hende kom cyklende i går i regn og torden, fik jeg ondt af hende. Så jeg stoppede lastbilen og gav hende de to yoghurt, jeg selv skulle have haft til frokost. Jeg tænkte, at hun nok havde mere brug for dem end mig, siger Søren Winkel til tv2.dk.

- Det er da dejligt at tænke på, at det har gjort hende så glad. Hvis der ikke skal mere til, burde man måske gøre det noget oftere. Jeg synes, det er super frisk at cykle den lange tur hver dag, så hun har på alle måder fortjent en lille anerkendelse, siger den flinke mælkemand.